钦定古今图书集成/方舆汇编/职方典/第1294卷 > 《桂阳外沙竹园书屋歌》明·李东阳
## 钦定古今图书集成/方舆汇编/职方典/第1294卷 > 《桂阳外沙竹园书屋歌》明·李东阳

“桂阳县南多竹园，朱家种竹秀且蕃。根如蟠龙叶翥
凤，侧立耸拔皆儿孙。千枝万干散复合，上蔽倒景回
清暾。碧云在空晴不卷，霜雪扫地寒无痕。南池水清
绿于染，影带晴江春冉冉。中林断处忽青山，门外笔
峰秋数点。”竹园老翁长爱诗，读书教子鬓成丝。台骖
郡驾日相逐，涧雨岩风无改时。汉家中丞霜雪姿，南
历岭海西豳岐。十年襟抱画图见，万里平安书札知。
秋曹郎官清比竹，身著青袍佩苍玉。竹林在园书在
屋，如此传家殊不俗。君家虽贫贫亦足，有园可居书
可读。我家湖南在乡曲，无竹无园但空谷。归当坐我
青石床，净洗胸中尘万觓。